
Pécs, 2026. augusztus 12.
Tovább erősíti kulturális partnerségeit a Pécsi Tudományegyetem

A Pécsi Tudományegyetem (PTE) újabb mérföldkőhöz érkezett kulturális partnerségeinek építésében. Magyarország első egyeteme ünnepélyes keretek között újította meg együttműködéseit szerdán a Pécsi Nemzeti Színházzal, és a Pannon Filharmonikusokkal. A megállapodások célja, hogy tovább erősítsék az egyetem és a város meghatározó kulturális intézményei közötti kapcsolatot, gazdagítsák az egyetemi közösség kulturális életét, valamint nívós szakmai, gyakorlati lehetőségeket teremtsenek a hallgatók számára.
A partnerségek megújítása nem csupán két intézményi együttműködés folytatását és megerősítését jelenti, hanem annak a közös értékteremtő szemléletnek a fokozását is, amely szerint a felsőoktatás és a kultúra egymást erősítő területek. A PTE számára a kultúra stratégiai érték: az egyetem nemcsak az oktatás, a kutatás és a gyógyítás területén törekszik a kiválóságra, hanem aktív szereplője és partnere kíván lenni Pécs kulturális életének is. Fábián Adrián, a PTE rektora a megújított együttműködések kapcsán hangsúlyozta: „A Pécsi Tudományegyetem munkáltatóként kiemelt figyelmet fordít arra, hogy munkatársai számára a hagyományos juttatások mellett olyan lehetőségeket is biztosítson, amelyek a mentális feltöltődést, a közösségépítést és a kulturális kikapcsolódást támogatják. A színházi előadások és hangversenyek látogatása egyszerre jelent közösségi élményt, és hozzájárul a munka–magánélet egyensúlyának megteremtéséhez” – húzta alá a rektor.

Az egyetem a partnerintézményektől vásárolt jegyekkel és bérletekkel egyrészt az egyetemi polgároknak biztosít kulturális lehetőségeket, másrészt kiszámítható közönséget és tervezhető bevételt is nyújt Pécs meghatározó kulturális intézményei számára. A PTE másik kiemelt stratégiai célja ezekkel az együttműködésekkel, hogy a hallgatók számára magas színvonalú gyakorlati lehetőségeket biztosítson. Az elmélet átadása mellett ugyanis legalább annyira fontos, hogy a hallgatók a valós munkakörülmények között is hasznosíthassák az egyetemen megszerzett tudást, hiszen a munkaerőpiacon való elhelyezkedéskor komoly versenyelőnyt jelenthet, ha valaki ilyen nívós intézményeknél szerzett tapasztalatokat, mint a Pécsi Nemzeti Színház, vagy a Pannon Filharmonikusok. Az együttműködések révén a PTE hallgatói szakmai gyakorlatokon, közös projektekben és gyakornoki programokban vehetnek részt, különösen a művészeti, kommunikációs, marketing és rendezvényszervezési képzésekhez kapcsolódó területeken.
A két együttműködési megállapodás aláírására a PTE Rektori Kabinet Szenátusi Tanácstermében került sor augusztus 12-én, szerdán. A kontraktusokat Prof. Dr. Fábián Adrián, a Pécsi Tudományegyetem rektora, Horváth Zsolt, a Pannon Filharmonikusok igazgatója és Lipics Zsolt, a Pécsi Nemzeti Színház igazgatója látta el kézjegyével.

Évtizedes sikeres partnerség a Pannon Filharmonikusokkal
A Pannon Filharmonikusok és a Pécsi Tudományegyetem között kialakított együttműködés immár mintegy tíz éve működik eredményesen. A közös programok iránti folyamatos érdeklődés és a pozitív tapasztalatok alapján a felek természetes lépésnek tekintik a partnerség megújítását. Az együttműködés egyszerre támogatja a hallgatók szakmai fejlődését és az egyetemi közösség kulturális életének gazdagítását. A PTE Művészeti Karának hallgatói bekapcsolódhatnak a zenekar szakmai munkájába, gyakorlati tapasztalatokat szerezhetnek, miközben az egyetem polgárai kedvezményes, illetve a PTE által biztosított jegyeken keresztül vehetnek részt a zenekar koncertjein.
A partnerség része továbbá a közös kommunikációs aktivitások megvalósítása, szakmai előadások szervezése, gyakornoki lehetőségek biztosítása, valamint a Kodály Központban és Budapesten, a MÜPA-ban megvalósuló programok támogatása.
Folytatódik az együttműködés a Pécsi Nemzeti Színházzal
A Pécsi Nemzeti Színházzal tavaly elindított együttműködés az első év kedvező tapasztalatai alapján folytatódik a Pécsi Tudományegyetemen. A cél, hogy az eddigi eredményekre építve még szorosabb kapcsolat alakuljon ki az egyetemi és a kulturális élet szereplői között. A partnerség túlmutat a színházlátogatási lehetőségeken: a megállapodás keretet biztosít arra, hogy a PTE hallgatói szakmai gyakorlatokon, közös projektekben és gyakornoki programokban vehessenek részt, különösen a művészeti, kommunikációs, marketing és rendezvényszervezési képzésekhez kapcsolódó területeken.
Az együttműködés részeként korábban létrejött a PTE-bérlet is, amely az évad kiemelt előadásain biztosít kulturális élményt az egyetem oktatói és alkalmazottai számára. A konstrukció mindkét intézmény számára előnyös: a Pécsi Nemzeti Színház új bérlettel bővítette nagyszínházi kínálatát, miközben a PTE közössége kedvezményes színházlátogatási lehetőséghez jut egy teljes évadon keresztül.
Kulturális háló

A Pécsi Tudományegyetem kulturális partnerségi hálója jóval túlmutat a jelenlegi együttműködések körén. Az egyetem hosszú ideje szoros szakmai és kulturális kapcsolatot ápol többek között a Janus Pannonius Múzeummal, a Zsolnay Örökségkezelővel, a Pécsi Püspökséggel és a Filharmónia Magyarországgal is. Ezek az együttműködések számos olyan lehetőséget teremtenek, amelyek a PTE teljes közösségét megszólítják: a hallgatók, az oktatók és munkatársak mellett az egyetem Alumni közösségének tagjai számára is hozzáférést biztosítanak kulturális programokhoz, kedvezményes lehetőségekhez és közösségi élményekhez.



